Kristian Jensen (V), 2002-01-17:
Det har i hele Venstres historie været en afgørende forudsætning for vores politik, at de bredeste skuldre skal bære de tungeste byrder.
For os er det mere end bare et mundheld.
Det betyder for Venstre, at der er en række punkter i velfærdssamfundet, som vi skal sikre, at alle har fri adgang til.
Det drejer sig om de kerneydelser, der kendetegner et velfærdssamfund: uddannelse af høj kvalitet, gode sundhedsydelser uden ventelister, en ordentlig behandling til vores ældre og en tryg og social sikring af de personer, som ikke selv kan forsørge sig og sine.
Vi er meget enige med regeringen, når den i regeringsgrundlaget skriver: Velfærdssamfundet skal hvile på det princip, at mennesker med stærke ressourcer skal hjælpe de svage, der ikke er i stand til at klare sig selv.
Venstre vil sikre velfærdssamfundet ved at inddrage også private leverandører gennem et udbud af opgaver, der sikrer, at opgaverne løses i den rigtige kombination af god kvalitet og lav pris.
Det er vigtigt for Venstre, at det offentlige forbrug kommer under kontrol i modsætning til, hvad der har været tilfældet under den tidligere regering.
Uden en stram styring af den offentlige økonomi vil vi ikke kunne sikre den positive udvikling, som er nødvendig for at opretholde den fornuftige og solidariske finansiering af velfærdssamfundet.
Og til hr. Aage Frandsen kan jeg sige, at skattestoppet er til glæde for alle grupper i samfundet.
Skattestoppet har allerede haft sin positive virkning for danskerne, idet den nye regering fejede den tidligere regerings finanslovforslag af bordet.
I det forslag gemte der sig en ubehagelig plan om at øge de grønne afgifter med 1 mia. kr. yderligere og dermed gøre det endnu dyrere for danskerne at varme huset op, køre på arbejde, åbne for vandhanen eller tænde for stikkontakten.
med højere skatter og afgifter, som havde været lagt siden 1993, hvor grønne afgifter udgjorde en stadig større del af skattebyrden til ugunst for de laveste indkomster.
De grønne afgifter rammer nemlig nogle ganske nødvendige og uundværlige forhold, hvor der ikke er sammenhæng mellem indkomst og forbrug.
Derfor blev grupperne med de laveste indkomster hårdest ramt af omlægningerne.
De rammer de laveste indtægter hårdest.
Derfor styrker det den solidariske finansiering af velfærdssamfundet, at regeringen har fejet de gamle planer om højere afgifter af bordet.
Den mest solidariske måde at sikre finansieringen af velfærden i Danmark på er ved at sikre, at så mange som muligt har arbejde, tjener deres egen løn og bidrager til samfundet gennem betaling af skatter.
Derfor er det Venstres opfattelse, at regeringen skal arbejde benhårdt på, at så mange som muligt flyttes fra offentlige overførselsindkomster og kommer i fast beskæftigelse.
Det beklagelige resultat trods flere års opsving er, at den tidligere regering desværre ikke har formået at omsætte opsvinget til reelt færre personer på offentlig forsørgelse. Nu som i 1993 er situationen den, at ca. 890.000 personer mellem 15 og 66 år er på offentlig forsørgelse.
Derfor er det tvingende nødvendigt med en ny politik for at sikre, at flere kommer i reelt arbejde. Første skridt på vejen består i at sikre, at de personer, som i dag er ledige, på aktivering eller placeret andre steder i statistikkerne, hurtigst muligt kommer i arbejde.
Næste skridt bliver at gøre op med den situation, hvor det for hundredtusindvis af danskere ikke kan betale sig at gå på arbejde i forhold til at være på offentlig forsørgelse.
Et stærkt erhvervsliv er for Venstre grundlaget for den offentlige sektor, idet produktion, vækst og arbejdspladser er afgørende for det beskatningsgrundlag, som giver muligheden for at have en offentlig sektor.
Derfor ser Venstre frem til regeringens pakke til styrkelse af erhvervslivets konkurrenceevne.
Ved at styrke indsatsen for at få det offentlige forbrug under kontrol, at indføre et skattestop, som også betyder stop for flere grønne afgifter, at forstærke indsatsen for at få flere i arbejde og ikke mindst at styrke erhvervslivets muligheder for at skabe og bevare arbejdspladser,
skaber vi det bedste fundament for en fortsat solidarisk finansiering af velfærdssamfundet.
Venstre er ganske tryg ved, at målet nås med den politik, som den nye VK-regering har lagt frem.
Derfor skal jeg på vegne af Venstre, Det Konservative Folkeparti og Dansk Folkeparti fremsætte følgende: Forslag til vedtagelse Folketinget konstaterer med tilfredshed, at der lægges op til en styrkelse af den solidariske finansiering af velfærdssamfundet, idet - skattestoppet giver mere købekraft til alle danskere, herunder især grupperne med de laveste indkomster, da skattestoppet betyder et stop for yderligere grønne afgifter, som vender den tunge ende nedad og rammer grupperne med lave indkomster hårdest, og - der gennem en målrettet prioritering af de offentlige udgifter sikres finansiering til et løft af velfærdssamfundets hovedopgaver, herunder især høj kvalitet i sundhedssystemet, tilfredsstillende ældreomsorg og bedre vilkår for samfundets svageste.«